PATVIRTINTA

Klaipėdos rajono savivaldybės tarybos

2020 m. rugpjūčio 20 d. sprendimu Nr. T11-330

**KLAIPĖDOS RAJONO SAVIVALDYBĖS NARKOTIKŲ KONTROLĖS IR NUSIKALSTAMUMO PREVENCIJOS KOMISIJOS VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Klaipėdos rajono savivaldybės narkotikų kontrolės ir nusikalstamumo prevencijos komisijos (toliau – Komisija) veiklos nuostatai reglamentuoja Komisijos uždavinius, funkcijas, teises ir darbo organizavimą.

2. Komisijos veiklą techniškai aptarnauja Klaipėdos rajono savivaldybės (toliau – Savivaldybė) administracijos atsakingas skyrius.

3. Komisija savo darbe vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais bei šiais nuostatais.

4. Komisijos darbas grindžiamas kolegialiu klausimų svarstymu, asmenine Komisijos narių atsakomybe už Komisijos kompetencijai priskiriamų klausimų svarstymą ir sprendimų priėmimo nešališkumą.

**II SKYRIUS**

**KOMISIJOS UŽDAVINIAI IR FUNKCIJOS**

5. Pagrindiniai Komisijos uždaviniai:

5.1. koordinuoti narkotikų, tabako ir alkoholio kontrolės ir narkomanijos prevencijos veiksmus Klaipėdos rajono savivaldybėje;

5.2. koordinuoti nusikalstamumo prevencijos veiksmus Savivaldybėje.

6. Įgyvendindama savo uždavinius Komisija atlieka šias funkcijas:

6.1. analizuoja gaunamus iš suinteresuotų savivaldybės ir valstybės institucijų bei įstaigų, nevyriausybinių organizacijų statistinius duomenis, susijusius su narkotikų, tabako, alkoholio kontrole ir prevencija, nusikalstamomis veikomis ir kitais pažeidimais;

6.2. analizuoja gyventojų sveikatos būklės rodiklius;

6.3. vertina, kaip vykdomos narkotikų, tabako, alkoholio prevencijos priemonės Klaipėdos rajono švietimo, gydymo ir socialinių paslaugų įstaigose;

6.4. vertina, kaip vykdomos nusikalstamumo prevencijos ir kontrolės priemonės Klaipėdos rajone;

6.5. pagal kompetenciją rengia savivaldybės prevencines programas, priemonių planą, veiklos ataskaitą;

6.6. pagal kompetenciją teikia informaciją ir pasiūlymus Savivaldybės tarybai, kitoms savivaldybės ir valstybės institucijoms.

**III SKYRIUS**

**KOMISIJOS TEISĖS**

7. Komisija turi teisę:

7.1. gauti iš suinteresuotų savivaldybės ir valstybės institucijų informaciją, statistinius duomenis, ataskaitas Komisijos kompetencijos klausimais;

7.2. kviesti į Komisijos posėdžius suinteresuotų savivaldybės ir valstybės institucijų, įstaigų atstovus;

7.3. teikti pasiūlymus, rekomendacijas Savivaldybės tarybai, Savivaldybės administracijos direktoriui, kitoms institucijoms Komisijos kompetencijos klausimais.

**IV SKYRIUS**

**KOMISIJOS SUDĖTIS**

8. Komisija sudaroma Savivaldybės tarybos sprendimu jos kadencijos laikotarpiui. Ji vykdo įgaliojimus tol, kol išrinkta nauja Savivaldybės taryba patvirtina naujos sudėties Komisiją

*Punkto pakeitimas:*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

9. Komisija sudaroma iš 13 savivaldybės ir valstybės institucijų bei įstaigų pasiūlytų atstovų:

9.1. šeši Klaipėdos rajono savivaldybės tarybos paskirti Savivaldybės tarybos ir (ar) Savivaldybės administracijos atstovai, iš kurių vienas yra Savivaldybės tarybos opozicijos, jei ji paskelbta, atstovas;

9.2. septyni savivaldybės sveikatos, švietimo, socialinių įstaigų, vaiko teisių apsaugos, policijos, nevyriausybinių organizacijų, vykdančių narkomanijos prevenciją bendruomenėje, atstovai.

10. Kandidatūras, nurodytas 9.1 papunktyje, siūlo Savivaldybės meras ir Administracijos direktorius bendru sutarimu. Savivaldybės tarybos mažuma (opozicija), jei ji paskelbta, siūlo savo atstovą.

11. Kandidatūras, nurodytas 9.2 papunktyje, deleguoja savivaldybės įstaigos ar valstybės įstaigos ir nevyriausybinės organizacijos, veikiančios savivaldybės teritorijoje. Įstaiga ar nevyriausybinė organizacija pateikia Savivaldybės administracijos direktoriui Atstovo delegavimo į Klaipėdos rajono savivaldybės narkotikų kontrolės ir nusikalstamumo prevencijos komisiją paraišką (priedas).

12. Kandidatūrų, nurodytų 9.2 papunktyje, atranką organizuoja Savivaldybės administracijos atsakingas skyrius:

12.1. Savivaldybės interneto svetainėje, vietinėje žiniasklaidoje ir/ar kitose informacinėse sistemose paskelbia apie vykdomą atstovų atranką;

12.2. atlieka pateiktų duomenų apie deleguojamą asmenį atitikimo 9.2 papunktyje nustatytiems kriterijams vertinimą;

12.3. esant didesniam deleguotų asmenų skaičiui nei yra kvotų, organizuoja kandidatų susirinkimą, kuriame deleguoti asmenys susirinkimo metu paprasta balsų dauguma išrenka numatytą atstovų skaičių.

13. Komisijos pirmininku ir jo pavaduotoju Savivaldybės taryba gali skirti asmenis, turinčius aukštąjį išsilavinimą ir administracinio darbo stažą. Savivaldybės taryba sudaro Komisiją ir priima sprendimą dėl pirmininko ir pavaduotojų kandidatūrų. Savivaldybės taryba įgalioja Komisijos pirmininką pasirašyti raštus Komisijos kompetencijai skirtais klausimais.

**V SKYRIUS**

**KOMISIJOS DARBO ORGANIZAVIMAS**

14. Pagrindinė Komisijos veiklos forma yra posėdis. Posėdžiai organizuojami pagal poreikį. Posėdžiai yra vieši. Komisija gali rengti išvažiuojamuosius posėdžius. Pirmasis naujai sudarytos Komisijos posėdis šaukiamas ne vėliau kaip per vieną mėnesį po Komisijos sudarymo.

*Punkto pakeitimas*

*2022 m. sausio 27 d., Klaipėdos rajono savivaldybės tarybos sprendimu Nr. T11-33*

15. Komisijos posėdžio darbotvarkė ir medžiaga svarstomais klausimais ne vėliau kaip prieš tris darbo dienas iki Komisijos posėdžio įteikiama Komisijos nariams.

16. Komisijai vadovauja komisijos pirmininkas. Komisijos pirmininko nesant – Komisijos pirmininko pavaduotojas.

17. Komisijos pirmininkas:

17.1. organizuoja Komisijos darbą: šaukia Komisijos posėdžius, nustato jų vietą ir laiką, tvirtina darbotvarkę;

17.2. pasirašo Komisijos posėdžių protokolus, kitus būtinus dokumentus, susijusius su Komisijos veikla;

17.3. prireikus duoda pavedimus kitiems Komisijos nariams;

17.4. kasmet teikia Savivaldybės tarybai Komisijos veiklos ataskaitą už praėjusius metus.

18. Komisijos posėdis yra teisėtas, jeigu jame dalyvauja ne mažiau kaip 2/3 Komisijos narių. Komisijos sprendimai priimami atviru balsavimu posėdyje dalyvaujančių Komisijos narių balsų dauguma. Balsams pasiskirsčius po lygiai, lemia Komisijos pirmininko balsas. Komisijos narys neturi balso teisės, jeigu svarstomas įstaigos/organizacijos, kurioje jis dirba/veikia, klausimas. Jeigu dėl Komisijos sprendimo komisijos narys (nariai) pareiškia atskirąją nuomonę, ji įrašoma į protokolą.

19. Spręsdami klausimus, susijusius su asmens sveikatos priežiūra, Komisijos nariai privalo laikytis medicinos etikos ir asmens medicininės paslapties konfidencialumo reikalavimų, kitų principų, nežeminančių asmens orumo, ir bendrųjų etikos normų.

20. Atskiriems klausimams, susijusiems su Komisijos darbu, gali būti sudaromos darbo grupės iš Komisijos narių.

21. Komisijos sprendimai įforminami Komisijos posėdžio protokolais, kuriuos pasirašo Komisijos pirmininkas. Protokolų kopijos įteikiamos Komisijos nariams ir suinteresuotoms institucijoms ar įstaigoms. Komisijos protokolai ir kiti dokumentai saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

22. Komisija, įgyvendindama Nuostatų 5-6 punktuose numatytus uždavinius, gali organizuoti posėdžius elektroniniu būdu (elektroniniu paštu), prieš posėdį Komisijos nariams persiunčiant darbotvarkę ir gavus Komisijos narių pritarimą dėl posėdžio organizavimo elektroniniu būdu (elektroniniu paštu).

*Papildyta punktu*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

23. Jei dėl nepaprastosios padėties, ekstremaliosios situacijos ar karantino Komisijos posėdžiai negali vykti Komisijos nariams posėdyje dalyvaujant fiziškai, Komisijos posėdžiai gali vykti nuotoliniu būdu realiuoju laiku elektroninių ryšių priemonėmis (toliau – nuotolinis būdas). Nuotoliniu būdu vyksiančiame Komisijos posėdyje svarstytini klausimai rengiami ir posėdis vyksta laikantis visų Lietuvos Respublikos vietos savivaldos įstatymo 15 straipsnyje, Klaipėdos rajono savivaldybės narkotikų kontrolės ir nusikalstamumo prevencijos komisijos veiklos nuostatuose nustatytų reikalavimų ir užtikrinant Komisijos nario teises. Nuotoliniu būdu priimant Komisijos sprendimus, turi būti užtikrintas Komisijos nario tapatybės ir jo balsavimo rezultatų nustatymas. Nuotoliniu būdu vykstantys Komisijos posėdžiai transliuojami tiesiogiai „Youtube“ kanale, prisijungti prie posėdžio transliacijos galima Savivaldybės interneto svetainėje, išskyrus svarstant valstybės, tarnybos, komercinę paslaptį sudarančią, su asmens, kurių viešinimas neatitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679) reikalavimų, susijusią informaciją ir (ar) teisės aktų, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusios informacijos, klausimus, kai posėdžių garso ir vaizdo įrašai nedaromi.

Nuotoliniu būdu transliuotų Komisijų posėdžių įrašai, „Youtube“ kanale saugomi vieną mėnesį.

*Papildyta punktu*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

**VI SKYRIUS**

**BAIGIAMOSIOS NUOSTATOS**

24. Komisija yra atskaitinga Savivaldybės tarybai.

*Punkto numeracijos pakeitimas*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

25. Kiekvienų metų pirmą ketvirtį Komisija už savo veiklą atsiskaito Savivaldybės tarybai.

*Punkto numeracijos pakeitimas*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

26. Šie nuostatai gali būti pakeisti, panaikinti Savivaldybės tarybos sprendimu.

*Punkto numeracijos pakeitimas*

*2021 m. kovo 25 d., Klaipėdos rajono savivaldybės tarybos sprendimu Nr.* *T11-81*

\_\_\_\_\_\_\_\_\_\_\_\_\_\_\_\_\_\_\_\_

Klaipėdos rajono savivaldybės narkotikų kontrolės ir nusikalstamumo prevencijos komisijos nuostatų

priedas

Klaipėdos rajono savivaldybės administracijos Direktoriui

**SAVIVALDYBĖS AR VALSTYBĖS ĮSTAIGOS, VISUOMENINĖS ORGANIZACIJOS ATSTOVO DELEGAVIMO Į KLAIPĖDOS RAJONO SAVIVALDYBĖS NARKOTIKŲ KONTROLĖS IR NUSIKALSTAMUMO PREVENCIJOS KOMISIJĄ PARAIŠKA**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_

**I. INFORMACIJA APIE PRETENDENTĄ**

|  |  |
| --- | --- |
| Vardas, pavardė |  |
| Telefonas |  |
| El. pašto adresas |  |
| Atstovaujamoji įstaiga/nevyriausybinė organizacija |  |
| 1. | Pretendento darbo/veiklos patirtis narkotikų, tabako, alkoholio, nusikalstamumo prevencijos ir kontrolės srityje (trumpa informacija): |
|  |  |
| 2. | Pretendento motyvacija (tikslas) dalyvauti Komisijos veikloje: |
|  | (pvz. susiję su atliekamu darbu, dalyvauja projektinėje veikloje, kita) |

**II. KITA INFORMACIJA, KURI PRIVALOMA TIK NEVYRIAUSYBINEI ORGANIZACIJAI**

|  |  |
| --- | --- |
| Pateiktų dokumentų sąrašas | Lapų skaičius |
| Nevyriausybinės organizacijos įstatų/nuostatų kopija |  |
| Trumpas Nevyriausybinės organizacijos veiklos aprašymas (trumpai apibūdinti per paskutinius 3 metus vykdytas veiklas, projektus visuomenės sveikatos stiprinime) |  |
| Susirinkimo, kuriame buvo išrinktas kandidatas, posėdžio protokolo kopija/išrašas |  |
| Atstovaujamoje nevyriausybinėje organizacijoje narių skaičius |  |

Įstaigos, įmonės, organizacijos vadovas \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (Parašas) (Vardas, pavardė)